El Carnaval de Solsona, símbol de la disbauxa abans de quaresma
El Carnaval de Solsona és una festa popular que se celebra a la capital de la comarca del Solsonès.
Es té constància documental i oral de la celebració de la festa del Carnaval de Solsona des de mitjans dels anys 30 del segle XX, tot i que l'ocupació franquista de Catalunya a principis de 1939 va comportar que s'apliqués també a Catalunya l'ordre de prohibició de tots els carnavals.
El Carnaval de Solsona tal com el coneixem avui reneix l'any 1971, quan un grup de jovent de la ciutat sota el nom de Joventut Solsonina es va organitzar per recuperar i promocionar actes i festes populars i de caràcter cultural.
La festa comença ja uns dies abans del Dijous Gras i acaba, com tot Carnaval tradicional, el Dimecres de Cendra.
És un dels més coneguts i emblemàtics de tots els Països Catalans, i reconegut amb el títol de Festa d'interès turístic nacional, concedit l'any 1978.
Aquesta festa destaca per la seva originalitat.
El Dijous Gras, o Dijous Llarder, es fa un recorregut pel nucli antic de Solsona, anomenat la Música Sorda, on els músics de l'orquestra i la gent del voltant toquen instruments i canten, però desafinant constantment.
Un cop arribats a la plaça Major es porta a terme un sopar "gras" (a base de mongetes, derivats del porc, etc.) popular a la plaça Major, seguit d'un ball a la mateixa plaça anomenat Ball Mut, on es van ballant trossos musicats i altres en què l'orquestra es manté en silenci.
Altres aspectes característics d'aquesta festa són les rèpliques dels gegants, la penjada del ruc al campanar, el sermó, la baixada de boits, el mercat i tota mena de burles locals.
Les populars disfresses han estat substituïdes a Solsona per bates de tots colors que porten les diferents comparses i pels gegants bojos que ballen al so del Bufi, l'himne del Carnaval.
La baixada de boits consisteix a fer baixar els boits, que són vehicles construïts per les comparses amb la característica de tenir coixinets en lloc de rodes, al llarg del carrer Castell, travessar la plaça Major i acabar baixant el carrer Sant Miquel fins a parar al costat de la catedral.
A les persones que realitzen la baixada se'ls anomena Pilots suïcides, i cada any se'ls dóna una peça de roba amb un dibuix i l'any, que l'acostumen a cosir a la bata de la comparsa.
Dos dels esdeveniments més esperats al llarg del Carnaval el conformen la Bramada i el Nomenament del Mata-ruc d'Honor.
Quant a la Bramada, cada any es dedica a una persona, grup de persones, esdeveniment, etc., que, pel motiu que s'escaigui, han dut a terme algun fet polèmic.
El segon esdeveniment, consisteix a nomenar Mata-ruc d'Honor del Carnaval de Solsona una persona o grup de persones que al llarg dels anys anteriors han destacat dins el món català.
A part de fer-los entrega d'un trofeu commemoratiu, se'ls guarneix amb una bata típica del carnaval solsoní i se'ls posa unes orelles de ruc, rèplica del que una estona després es penja a la Torre de les Hores.
Els solsonins, fent ús del sentit de l'humor, van començar a realitzar la Penjada del Ruc amb un ruc de cartó pedra i peluix, amb un mecanisme per simular l'última micció de la pobra bèstia de la llegenda.
I des d'aleshores, aquest acte, que es duu a terme el dissabte de Carnaval a la nit, s'ha convertit en l'emblema de la festa i un dels seus moments més impactants i emotius, i a la vegada fa que el Carnaval de Solsona sigui un dels més destacats de Catalunya.